‘कल्पना’ में प्रकाशित रघुवीर सहाय की ‘वसंत’ कविता को हम बेखटके इस महीने की कविता कह सकते हैं. वैसे, वसंत पर वर्षों बाद एक कविता-सी कविता पढ़ने को मिली है. ऐसी कविताएँ हों तो बसंत भी हो. आज तो यही स्थित है कि मुर्गा न बोले तो सुबह ही न हो. यों भी, आधे से अधिक बसंत कवियों की सृष्टि हैं. इसलिए जिस कवि में सृष्टि-रचना की क्षमता होती है, वही हर नये बसंत की अनुभूति करा सकता है. रघुवीर सहाय का यह वसंत केवल उस धूप पर ऐन्द्रिय बोध जगाता है जिसमें गंध, स्मृति, ऊष्मा, पहचान, हवा वगैरह कुछ इस तरह घुल-मिल गई हैं कि समझ में नहीं आता कि यह क्या है. शब्द हैं ः “एक सुगंध है, बल्कि सुगंध नहीं एक धूप है, बल्कि धूप नहीं एक स्मृति है, बल्कि ऊष्मा नहीं एक पहचान है...” पढ़ते-पढ़ते बॉदलेयर की ‘करेस्पॉण्डेन्सेज’ कविता याद आ जाती है. और इसका छंद भी ‘और, और’ की आवृत्ति के साथ एक अनूठे अलस प्रवाह से चलता है, जो कि उन्मद आत्म-विस्मृति की अपनी लय है. सन, 52 के ‘प्रतीक’ में भी रघुवीर सहाय ने बसंत पर एक नायाब कविता लिखी थी.